יעקב גרוס

יעקב גרוס (16 באפריל 1949 – 15 בפברואר 2017) היה במאי סרטי תעודה היסטוריים, חוקר תולדות הסרט העברי, סופר, משורר ועיתונאי ישראלי.

==ביוגרפיה==
יעקב גרוס נולד בלודז' שבפולין, בן לבמאי נתן גרוס ולמינרלוגית שולמית גרוס. עלה לישראל עם הוריו בשנת 1950.

בשירותו הצבאי, הקים ב-1969 את "להקת הפלסים" של חיל ההנדסה, ממנה יצאה "שלישיית הנשמות הטהורות". כסטודנט (1971) היה יו"ר ועדת תרבות של הסתדרות הסטודנטים באוניברסיטה העברית בירושלים, ועורך "קליפה", מוסף הספרות של "פי האתון".

גרוס היה בוגר האוניברסיטה העברית בירושלים בחוגים לתיאטרון ולתולדות האמנות. הוא עסק בשימור ושחזור של סרטי ארכיון. חשף את עבודתו של אבי הסרט העברי יעקב בן דב, טיפל בשימורם ורישומם של אוספים וסרטי ארכיון רבים, בהם אוסף "אגא" של ברוך אגדתי, אוסף סרטי "כרמל-פילם" של נתן אקסלרוד, אוסף סרטי "מולדת" של ירושלים סגל. כן עסק בשחזורם של סרטים שנעלמו וסרטים קצרים רבים. יועץ ומבצע עשרות פרויקטים בנושאי הקולנוע הציוני בארץ ישראל ובמדינת ישראל במוזיאונים ובהפקות טלוויזיה בישראל ובעולם. 

בשנות ה-70 כתב ב"על המשמר" וב"חותם" בנושאי קולנוע ישראלי. בשנים 1979-1974 ניהל את ארכיון הסרטים היהודיים ע"ש רד באוניברסיטה העברית (שבשנות האלפיים נקרא "ארכיון הסרטים היהודיים ע"ש סטיבן שפילברג"). בשנות ה-80 הרצה בחוג לקולנוע באוניברסיטת תל אביב. מ-1980 עסק באופן עצמאי בחקר תולדות הראינוע והקולנוע הישראלי ובשיתוף עם ארכיון ישראלי לסרטים בסינמטק ירושלים. בראשית שנות ה-90 הוציא גרוס (בשיתוף אביו) ספר מקיף על תולדות הקולנוע העברי.

בשנות ה-80 הקים חברת פרסום בירושלים והשתתף בהקמת "כל העיר", המקומון הראשון של רשת שוקן. בבחירות לכנסת האחת עשרה (1984) ובבחירות לכנסת השתים עשרה (1988) השתתף במסגרת רשימת מחאה שהקים בשם "הכח השקט" לשינוי שיטת המיסוי. בבחירות לכנסת השתים עשרה הוצב בראש הרשימה דוד סנהי (גרוס הוצב שני, ולמעשה הנהיג את המפלגה), כדי שיהיה זקן חברי הכנסת וישביע את הכנסת. בעקבות פעילותו של גרוס בבחירות אלה, נקבע עיצוב סטנדרטי לפתקי ההצבעה הנהוג עד היום. 

כבמאי ביים והפיק כ-30 סרטי תעודה, חלקם עבור הערוץ השני הניסיוני, שירות הסרטים הישראלי, האוניברסיטה העברית, מוזיאונים, מרכז ההסברה ומשרד החוץ, וחלקם כסרטי ארכיון במסגרת פרויקטים מיוחדים של הארכיון הישראלי לסרטים - סינמטק ירושלים ושל ארכיון שפילברג באוניברסיטה העברית. 

סרטי תעודה ארכיוניים שביים, הפיק או חידש: "אבי הסרט העברי", "חולמים ומגשימים", "בונים ולוחמים", "יופי של מולדת", "חיי היהודים בארץ-ישראל", "זיכרונות בשחור-לבן", "שוב זורחת שמש", "חלום ומעשה", "נשיא ומאמין", "ירושלים מהסרטים", "במבט לאחור", "ילדי העצמאות", "ציוניוני הדרך" (סדרה של 50 סרטונים בשנת היובל), "יש מלך בירושלים", "בורוכוב – השכונה מעבר לוואדי", "אגדה בחולות" ועוד.

לאחר פטירת אביו, נתן גרוס, עסק יעקב גרוס באיסוף ובריכוז מורשתו הקולנועית. הוא הוציא לאור תשעה מקבצי DVD של כ-60 סרטים מתוך כ-120 עבודותיו.

==כתביו==
פרסם קובצי סיפורים ושירה וכן ספרי מחקר, בהם: 
* שירי המישור - שירים. איורים מאת דודו גבע (1971)
* בצל הפטל האדום - סיפורים. איורים מאת דודו גבע (1971)
* מלך השעות - סיפורים. איורים מאת דודו גבע (1972)
* גבעת בטיח - במשותף עם רם זור, סיפורים, הוצאת גן השקמים, 2002
* קשת אדומה - שירים
* הסרט העברי: פרקים בתולדות הראינוע והקולנוע בישראל (בשיתוף עם נתן גרוס), 
* ירושלים תרע"ח: חורבן נס וגאולה (סיפורה של ירושלים בשנת 1918), 
* תל אביב 100 לקט אירועים.

ערך והוציא לאור:
* שורשים ברמה (סיפורה של רמת רחל). 
* ירושלים בתל אביב (סיפוריו של ירושלים סגל)
* יובל לישראל – לכסיקון אירועים בתולדות המדינה. 
* שירים באון ליין - אסופת שירי חובבים
* פעימה שנייה - אסופת שירי חובבים
* גבירטיג – אגדה על משורר נגר, (מאת: נתן גרוס)

==פרסים==

*בנעוריו זכה בפרסי קולנוע לנוער, פרס אמנות ע"ש אוסקר גז במוזיאון תל אביב, פרס ספרות ע"ש אליק שומרוני.
*ב-1995 זכה בפרס נשיא המדינה על סרטו "נשיא ומאמין". 
*ב-2001 קיבל אות הוקרה ופרס על תרומתו לקולנוע היהודי והישראלי מטעם סינמטק ירושלים.
*ב-2008 פרס מפעל חיים של פסטיבל הקולנוע ירושלים והפורום לשימור הזיכרון האודיו-ויזואלי בישראל.

==קישורים חיצוניים==
* 
* [https://www.youtube.com/playlist?list=UU2DsDvhYrWwPeaDE4tGGnsA ערוץ YouTube של יעקב גרוס]
* [https://web.archive.org/web/20130928005607/http://www.avforum.org.il/eMall/content.asp?cc=103714&id=53361&fid=13298 יעקב גרוס – חתן פרס הפורום ופסטיבל הקולנוע בירושלים], באתר הפורום לשימור הזיכרון האודיו-ויזואלי בישראל
* [http://www.filmography.co.il/?s=1&q=%E9%F2%F7%E1+%E2%F8%E5%F1&sb=%E7%E9%F4%E5%F9&View=search פרסומים של יעקב גרוס], באתר הפורום באתר בית הסרט העברי להיסטוריה של הקולנוע העברי והישראלי המוקדם. 
* 
* 
* 
* שמואל אבנרי מבית ביאליק [https://www.facebook.com/pg/beitbialik/photos/?tab=album&album_id=1608113225869491 במחווה לפעילותו של גרוס במלאת שבוע למותו] 
* 
מיצירותיו
* [https://www.youtube.com/watch?v=QdZ4HG0H2xI&feature=youtu.be הקש בעץ], סרטו הראשון של גרוס, 1966
* [http://www.youtube.com/watch?v=w4LUc_P3P2k אגדה בחולות], מילים יעקב גרוס, לחן נחום היימן, ארכיון שפילברג
* [http://www.youtube.com/watch?v=b5OjQBILSww נר היתמות והשכול], מילים יעקב גרוס, לחן נחום היימן
* בורוכוב - השכונה מעבר לואדי | [https://www.youtube.com/watch?v=JG9yfOE16Xs הסרט] | [http://libraries-blog.tau.ac.il/?p=1797 בלוג הספריות של אוניברסיטת תל אביב, 2009] |

* [http://www.jer-cin.org.il/website/Modules/films/SearchResults.aspx?siteSearchInpt=%D7%99%D7%A2%D7%A7%D7%91%20%D7%92%D7%A8%D7%95%D7%A1 רשימת סרטיו של גרוס במחלקת הווידאו] של סינמטק תל אביב
* [http://www.israel-im.co.il/Page4.html ירושלים תרע"ח, חורבן, נס גאולה], ספר בהוצאת כורש, 2007, מהדורה דיגיטלית

==הערות שוליים==

קטגוריה:במאי קולנוע ישראלים
קטגוריה:משוררים ישראלים
קטגוריה:סופרים ישראלים
קטגוריה:עיתונאים ישראלים
קטגוריה:ישראלים ילידי פולין
קטגוריה:עולים לאחר קום המדינה: 1948–1950
קטגוריה:משפחת_גרוס
קטגוריה:בוגרי האוניברסיטה העברית בירושלים
קטגוריה:ישראלים שנולדו ב-1949
קטגוריה:ישראלים שנפטרו ב-2017